વિશ્ર્વ આરોગ્ય સંસ્થાની ભલામણ એવી છે કે એક હજાર દર્દીઓ દીઠ એક ડૉક્ટર હોવો જોઈએ તેના બદલે ભારતમાં 11 હજાર દર્દીઓની સેવામાં માત્ર એક તબીબ છે! જે દેશનું અર્થતંત્ર નબળું હોય એ દેશના લોકોમાં આરોગ્યની સમસ્યાઓ વધારે હોય તેવું માનવું ભૂલ ભરેલું નથી. ભારત દેશની જ વાત કરીએ તો વિશ્ર્વના દેશોની સરખામણીમાં આરોગ્યની કાળજી લેવા માટે બહુ ઓછો ખર્ચ સરકાર કરી શકે છે. ભારત તેના જીડીપીના માત્ર એક ટકો ખર્ચનું ભંડોળ આરોગ્યની કાળજી માટે ફાળવી શકી છે જ્યારે વિશ્ર્વ આરોગ્ય સંસ્થાના અહેવાલ મુજબ ચીન જીડીપીના 40 ટકા અને ફ્રાન્સ, યુકે અને જર્મની જેવા વિકસિત દેશો 70 ટકા જેટલી ફાળવણી મેડિસિન્સ માટે કરે છે. એજ રીતે યુએસ અને કેનેડા 40થી પ0 ટકા ખર્ચ કરે છે! જેને વૈદકીય ખર્ચ કહી શકાય તે માટે ભારત માત્ર 4 ટકાથી વધારે ખર્ચ કરી શકતો નથી.